**Методическа разработка**

Изготвил : Росица Филчева Янева, учител в СУ "Иван Вазов",

 гр. Поморие

***Мотив:*** Децата да разберат , че не е страшно да опиташ и че най-големите постижения са за оня, който *пръв* тръгне по нов път.

***Целева група :*** Ученици от 4. клас

***Вид на разработката:*** Урок за затвърдяване и обогатяване на знанията за жанровата специфика на приказката и усъвършенстване на уменията за преразказване на текст от името на героя; формиране и усъвършенстване на творческо мислене, формиране на умения за генериране (съчиняване на приказка ).

***Цели:***

- да се формира естетическо възприемане на приказен наратив;

- Oбогатяване на рецептивните умения на учениците, умения да възприемат адекватно приказен текст.

- формиране на умения за определяне на епизоди в художествен текст;

- Преразказ от името на героя.

***Задача :*** Възприемане и анализ на приказен текст

***Дейности за реализиране на целите:***

- фронтална беседа;

- Мозъчна атака , интерактивни методи ;

-самостоятелна работа;

- работа по групи;

- игра "По пътя към богатството"

Сценарий за провеждане:

На дъската са начертани 2 кръга - в единия ще бъдат залепени листчетата, на които ще има написани привлекателните за всеки човек неща, а на другия - нещо, което е в полза на другите (дом за сираци, болница за бедните и т.н.).

Учениците тръгват по път, в края на който има богатство, но по пътя към него има много препятствия. Тези препятствия се поставят от герой, който е символ на скъперничество. Встрани от пътя са наредени различни скъпи неща, желани от учениците (магазин със скъпи стоки, телефони, касичка с пари за приятелите, болница за бедните, дом за сираци и т.н.).

Въпрос към учениците : Какво от тези неща биха взели , ако имате голямо богатство. Те записват отговора си на листчета (самозалепящи се).

Тема: "Пътят, който не водел никъде" - Джани Родари

***Възпитателна цел :*** да извлекат адекватни нравствени послания от приказката, да се формират нравствени ценности – щедрост, великодушие, критична позиция към отрицателни качества - алчност, стиснатост, че богатството заслужават хора, които са щедри и са готови да помагат на хората.

***Развиващи цели:***

-комуникативно-речеви умения;

- умения за анализиране на героите;

- умение за четене с разбиране;

- откриване на жанровите особености на приказката.

***Ход на урока:***

***Учител***: Предлагам ви да поиграем на една много интересна игра, която се нарича "По пътя на богатството".

Играят играта "По пътя на богатството". ( На мултимедия се представя пътят, препятствията и в края на пътя съкровище. ) Децата записват своя избор върху листчетата и ги оставят до тях на чина.

***Учител :*** В края на часа ще събера листчетата и ще завършим играта.

***Учител:*** Искам да ви припомня една приказка, която учихме миналата година. Сега ще ви я разкажа, а вие се опитайте да се досетите как се казва тази приказка.

*Учителят разказва индийската нар.приказка "Събери смелост и опитай*".

***Кратка беседа*** върху съдържанието на изучената в 3.клас приказка. Стига се до идеята ,че е хубаво човек да рискува, да направи опит и да разбере, че само по този начин има шанса да спечели.

***Учител:*** Не само в индийската приказка откриваме мъдрост, ценни поуки, но и в други приказки. Големият италиански разказвач Джани Родари е автор на много приказки, в които се говори за човешките добродетели- това са ценните качества, които си струва човек да притежава – да бъде смел, да бъде добър, да бъде щедър, да помага на другите.....

Сещате ли се кой е Джани Родари? Кои негови произведения сте чели?

 ***Поставяне на темата :*** Сега ще ви прочета приказката "Пътят , който не водел никъде" , написана от Джани Родари.

***Първи прочит*** от учителя със задача да открият жанровите характеристики на приказката и да оградят предположенията си върху работния лист.

 ( Неопределеност на времето и мястото (от края на селото...), сакралното число 3 ( три пътя..), щастлив край.

***Втори прочит*** - от учениците със задача : "Защо Мартино получава прякора си Твърдоглавия ?

***Беседа върху съдържанието на приказката*** .

- С какво Мартино е различен от другите?

- Защо тръгва по непознатия път?

- Каква е разликата между любопитство и любознателност?

- Накъде води пътят?

- Труден ли е той?

- Мартино отчайва ли се?

Отговорите да се докажат с цитат от текста( подборно четене).

***Учител:*** Лошо ли е това, че Мартино не се съобразява със съветите на възрастните?

***Разделени на две групи подканвам децата да участват в дебат :***

1 група - "Лошо е, че Мартино не съобразява със съветите на възрастните";

2 група -"Понякога трябва да отстояваме мнението си и да не следваме съветите на възрастните".

***Учител :*** Защо хубавицата е доволна,че Мартино не е повярвал на приказките, че пътят не води до никъде?

Как да разбираме думите на героя " На тоя свят има повече места, отколкото пътища?" ( Непознатото не бива да плаши човека, а да го подтиква да търси пътища, за да опознае света.)

***Тълкуване на финала :***

Какво прави героят с богатството , с което се прибира в селото?

Защо за останалите селяни пътят свършва насред гората?

Заслужава ли Мартино богатството, което е получил? Защо? (Да, защото той има смелостта да тръгне по неутъпкания път , а след това раздава богатството на всички дори и на неприятелите си.)

***Самостоятелно изпълнение на задачи от работния лист:***

1. Защо хората определят героя като твърдоглав:

а) главата му е твърда; б) защото е много инатлив; в) защото отстоява докрай своето мнение;

2. Защо героят тръгва по пътя, който не водел никъде?

а)за да провери дали не го лъжат; б) за да докаже ,че е прав, защото всеки път води някъде; в)за да покаже ината си.

3.Как бихте определили героя?

а) непослушен ; б) щедър; в) нахален;

***Следва анализ на резултатите от играта.*** *Учителят събира листчетата и залепя в кръговете, начертани на дъската. Листчетата с отговори, съдържащи само привлекателни за хората предмети в единия, а в другия- листчетата с отговори , които включват и неща, насочени към другите. Коментира се. Дават се примери за хора, които са щедри и помагат на други хора.*

***Заключение: Какво научихте този час? ( Че е важно човек да не се страхува да тръгне по нови пътища и това, че добре е да сме щедри и добри с хората, за да получаваме и ние.)***

***Учител:*** Благодаря ви, деца! Бяхте изключително съсредоточени и отговаряхте на въпросите много точно. Пожелавам ви да имате смелост, за да следвате ония, неотъпканите пътища , които макар и трудни , носят най-голямата наслада.

Домашна работа - Съчинение на тема: " Къде по света бихте искали да отидете ? "

Втори час по темата продължава с дейности, включващи четене, определяне на епизодите в текста и преразказ.

***Децата преразказват на верижка приказката от името на Мартино.***

Домашна работа - Писмен преразказ на приказката от името на приятелите на Мартино.